राज्यपाल से मिलकर CBI जांच की मांग, विधानसभा की कार्यवाही अनिश्चित काल के लिए स्थगित
बिहार विधानसभा के मानसून सत्र का आखिरी दिन भी हंगामेदार रहने के आसार हैं। बीजेपी आज अपने कार्यकर्ता की मौत के बाद काला दिवस मना रही। वहीं पार्टी के नेता सरकार की नीतियों के खिलाफ राजभवन मार्च निकालेंगे। दूसरी तरफ सरकार ने ये स्पष्ट कर
बिहार विधानसभा की कार्यवाही अनिश्चितकाल के लिए स्थगित कर दी गई। आज मानसून सत्र का पांचवा और आखिरी दिन था। आखिरी दिन भी विपक्ष ने सदन से वॉकआउट किया। इस बीच बीजेपी विधायकों ने राजभवन तक मार्च निकाला।
सम्राट चौधरी के साथ बीजेपी नेता के साथ हम पार्टी के संरक्षक जीतन राम मांझी और लोजपा सांसद प्रिंस राज के साथ राज्यपाल से मिले। बीजेपी ने राज्यपाल को ज्ञापन देकर लाठीचार्ज और भाजपा नेता की माैत की जांच सीबीआई से कराने की मांग की।
राजभवन जाने से पहले विजय सिन्हा ने कहा कि राजयपाल विधानसभा के कस्टोडियन होते हैं। उन्हें राज्य की मौजूदा स्थिति से अवगत कराएंगे। राज्य सरकार की मंशा भ्रष्टाचारियों को बचाने की है। ये अपराध और भ्रष्टाचार को दबाने और छिपाने में जुट गए हैं।
दूसरी ओर डिप्टी सीएम तेजस्वी यादव ने कहा है कि अगर कल के प्रदर्शन मे हुए लाठीचार्ज में महागठबंधन की सरकार दोषी है तो किसान प्रदर्शन में हुए किसानों की मौत के लिए प्रधानमंत्री नरेंद्र मोदी जिम्मेदार हैं। क्या वो जिम्मेदारी लेंगे।
सुबह सदन शुरू होते ही स्थगित..
इससे पहले सुबह सदन की कार्यवाही महज 4 मिनट चली। सदन की कार्यवाही शुरू होते ही बीजेपी विधायकों ने जोरदार हंगामा शुरू कर दिया। विधायक संजय सिंह टेबल पर चढ़ गए। विधानसभा अध्यक्ष अवध बिहारी चौधरी ने विधायक को मार्शल से बाहर निकलवा दिया। विधायक संजय ने कहा कि यह मार्शल आउट नहीं है। मुझे चोट पहुंचाया गया है।
बीजेपी मना रही काला दिवस
सदन की कार्यवाही शुरू होने से पहले बीजेपी के विधायकों ने सदन के बाहर मौन प्रदर्शन किया। भाजपा विधायकों के मुंह पर काली पट्टी और हाथों में सरकार विरोधी तख्तियां नजर आईं। भाजपा आज काला दिवस मना रही है।
पार्टी का दावा है कि कल प्रदर्शन के दौरान हुए पुलिस लाठीचार्ज में उनके जहानाबाद के जिला महामंत्री विजय कुमार सिंह की मौत हो गई। जिसके विरोध में काला दिवस मनाया जा रहा है।
इधर मीडिया से बात करते हुए प्रदेश अध्यक्ष सम्राट चौधरी ने कहा कि ये बदले की कार्रवाई है। राजद विधायकों को हमने नहीं मुख्यमंत्री ने पिटवाया था। याद दिला दें कि 22 मार्च 2021 को बजट सत्र के दौरान राजद विधायकों ने हंगामा किया था। उस वक्त विधायकों पर लाठीचार्ज किया गया था।
सदन के अंदर-बाहर विपक्ष की आवाज दबाई जा रही-विजय सिन्हा
नेता प्रतिपक्ष विजय सिन्हा ने कहा कि प्रशासन ने बगैर पोस्टमॉर्टम के कैसे कह दिया कि चोट नहीं है। इसकी जांच होनी चाहिए।सदन के अंदर-बाहर विपक्ष की आवाज को दबाया जा रहा है।
ये सरकार सत्ता में रहने लायक नहीं है। आज हमलोग राज्यपाल से मिलकर अपनी बात को रखेंगे।
बीजेपी विधायकों ने विधानसभा अध्यक्ष को विशेषाधिकार हनन का प्रस्ताव भी दिया है।
अपराधियों की तरह सांसद-विधायकों को पीटा गया- प्रदेश अध्यक्ष
बीजेपी प्रदेश अध्यक्ष सम्राट चौधरी ने कहा कि आज पूरे बिहार में हमारी पार्टी ब्लैक डे मना रही है। राज्यपाल से भी मुलाकात करेंगे और बताएंगे कि जिस तरह अपराधी को नहीं मारा जाता है, उस तरह हमारे सांसदों और विधायकों को पीटा गया है।
सिर पर लाठी चलाई गई। ये तो पुलिस मैन्यूअल में भी लिखा गया है कि घुटने के नीचे लाठी चलानी है। हमलोग राज्यपाल से इस मामले में बिहार सरकार पर कार्रवाई करने की मांग करेंगे। उन्होंने कहा कि 302(हत्या) का मुकदमा नीतीश कुमार के खिलाफ दायर करवाएंगे।
प्रशासन ने बिना पोस्टमॉर्टम कैसे कह दिया लाठीचार्ज से मौत नहीं हुई- सम्राट
प्रशासन की तरफ से विजय सिंह की मौत को लेकर कहा गया है कि उनकी मौत लाठीचार्ज में नहीं हुई थी। इस पर भाजपा प्रदेश अध्यक्ष ने कहा कि विजय पटना क्यों आए थे। क्या वो नीतीश कुमार का भजन कीर्तन करने आए थे?
वो विधानसभा मार्च करने आए थे और मार्च के दौरान लाठी चली, आंसू गैस छोड़े गए, इस भगदड़ में उनकी मौत हो गई। सम्राट चौधरी ने सवाल उठाया कि प्रशासन ने बिना पोस्टमॉर्टम के ही कह दिया गया कि चोट नहीं लगी है। इसक मतलब है कि डॉक्टर को भी निर्देश है कि पोस्टमॉर्टम रिपोर्ट गलत दी जाए।
सरकार भी अड़ी
दूसरी तरफ सरकार ने यह स्पष्ट कर दिया है कि विपक्ष के किसी मांग को नहीं माना जाएगा। डिप्टी सीएम तेजस्वी यादव ने गुरुवार को सदन में कहा कि बीजेपी के इस धरना-प्रदर्शन और विरोध का सरकार पर किसी प्रकार का कोई असर नहीं पड़ने वाला है। बीजेपी महागठबंधन की एकता से घबरा गई है। 2024 में उनकी सरकार नहीं बनने वाली है। इधर बीजेपी कार्यकर्ता की मौत के बाद सदन में सुरक्षा व्यवस्था भी बढ़ा दी गई है।
एक दिन चला प्रश्नकाल, वह भी बिना विपक्ष के
मानसून सत्र के 4 दिन सदन की कार्यवाही विधिवत संपन्न हुई। बीजेपी के विरोध के कारण 3 दिनों तक सदन की कार्यवाही पूरी तरह बाधित रही। गुरुवार को बीजेपी विधायक के हंगामे के बीच सदन में प्रश्न काल की शुरुआत हुई। बाद में बीजेपी के विधायक सदन से वॉक आउट कर गए। इसके बाद बिना विपक्ष के ही सदन की कार्यवाही हुई। सदस्यों के लगभग 119 प्रश्नों के लिखित या मौखिक रूप से जवाब दिए गए। फिर महालेखा परीक्षक की रिपोर्ट पेश हुई। नगर विकास विभाग के बिल पर भी चर्चा हुई।
विधानसभा अध्यक्ष कर सकते हैं कार्रवाई
विधानसभा में बीजेपी विधायकों पर कार्रवाई की तैयारी भी चल रही है। विधानसभा अध्यक्ष अवध नारायण चौधरी ने गुरुवार को ही सदन में कहा कि सदन के वीडियो की जांच करा रहे हैं। कुर्सी तोड़ने और कागज उछालने वाले विधायकों की पहचान कर नियमानुसार सख्त कार्रवाई की जाएगी।
संसदीय कार्य मंत्री विजय चौधरी ने वेल में आकर कुर्सी तोड़ने वाले विधायकों के खिलाफ कार्रवाई की अनुशंसा की है। इस स्थिति में सदन के आखिरी दिन अध्यक्ष बीजेपी के विधायकों के खिलाफ कार्रवाई कर सकते हैं।
ये खबर भी पढ़ें...
1 घंटे 10 मिनट तक राजभवन में रहे भाजपा नेता
पटना में बीजेपी नेताओं पर हुए लाठीचार्ज पर बीजेपी प्रदेश अध्यक्ष सम्राट चौधरी ने सीबीआई जांच की मांग की है। सम्राट चौधरी के साथ बीजेपी के अन्य बड़े नेता और विधायक शुक्रवार को राज्यपाल को ज्ञापन सौंपने पहुंचे थे। राजभवन में करीब 1 घंटे 10 मिनट तक सम्राट चौधरी समेत अन्य नेताओं की राज्यपाल से बातचीत हुई। राज्यपाल ने इस पूरी घटना की उचित जांच और कार्रवाई का आश्वासन दिया है। पूरी खबर यहां पढ़ें...